Renginio organizavimo fiksuotojo įkainio nustatymo tyrimo ataskaita

2016 m. liepos 13 d. redakcija

**Europos socialinio fondo agentūra**

|  |
| --- |
| **RENGINIO ORGANIZAVIMO FIKSUOTOJO ĮKAINIO NUSTATYMO**  **TYRIMO ATASKAITA** |
| *2016 m. liepos 13 d.* |

**I. ĮVADAS**

Renginio organizavimo fiksuotojo įkainio nustatymo tyrimu (toliau – Tyrimas) nustatomas renginio organizavimo išlaidų fiksuotasis įkainis.

Šio fiksuotojo įkainio nustatymo tikslas – supaprastinti 2014–2020 m. periodo Europos Sąjungos struktūrinių fondų bendrai finansuojamų Europos socialinio fondo lėšomis projektų administravimą. Taikant šį fiksuotąjį įkainį pareiškėjams bus lengviau planuoti projekto išlaidas rengiant paraiškas, o projektų vykdytojams paprasčiau atsiskaityti už projekto lėšų panaudojimą.

Atliekant Tyrimą vadovautasi šiais apibrėžimais:

**Projektas** – iš Europos Sąjungos struktūrinių fondų lėšų bendrai finansuojamas projektas, kaip jis apibrėžtas Atsakomybės ir funkcijų paskirstymo tarp institucijų, įgyvendinant 2014–2020 metų Europos Sąjungos struktūrinių fondų investicijų veiksmų programą, taisyklių, patvirtintų Lietuvos Respublikos Vyriausybės 2014 m. birželio 4 d. nutarimu Nr. 528 „Dėl atsakomybės ir funkcijų paskirstymo tarp institucijų, įgyvendinant 2014–2020 metų Europos Sąjungos struktūrinių fondų investicijų veiksmų programą“, 2.27 punkte.

**Renginys** – konferencija, seminaras, susitikimas ir pan., skirtas Projekto rezultatų sukūrimui ar viešinimui, vykstantis Lietuvoje.

**Dalyvis** – Projekto veiklose dalyvaujantis asmuo.

**2014 m. rinkos kainų tyrimas** – Europos socialinio fondo agentūros užsakymu atlikto Viešosios politikos ir vadybos instituto 2014 m. rugsėjo 23 d. Vidutinių rinkos kainų tyrimo konvertuoti į eurus ir indeksuoti duomenys.[[1]](#footnote-1)

**2015 m. rinkos kainų tyrimas** – Europos socialinio fondo agentūros užsakymu atlikto UAB „CIVITTA“ 2015 m. gruodžio 15 d. Vidutinių rinkos įkainių tyrimo duomenys.[[2]](#footnote-2)

Nustatytą fiksuotąjį įkainį pagal poreikį gali taikyti visos institucijos, administruojančios Europos Sąjungos struktūrinių fondų lėšas, kurių administruojamuose projektuose bus numatytos renginio organizavimo išlaidos.

Tyrimas atliktas šiais etapais:

**I etapas.** Tyrimo metodikos parengimas.

**II etapas**. Duomenų analizė naudojant SPSS statistics programą.

**III etapas.** Tyrimo rezultatų apibendrinimas.

Tyrimą atliko Europos socialinio fondo agentūra (toliau – Agentūra).

**II. TYRIMO METODIKA**

Nustatant renginio organizavimo fiksuotuosius įkainius naudoti dokumentai ir duomenų šaltiniai:

1. 2014 m. rinkos kainų tyrimo indeksuoti[[3]](#footnote-3)duomenys;

2. 2015 m. rinkos kainų tyrimo duomenys.

Šiais tyrimais buvo nustatytos salės ir įrangos (mikrofono, nešiojamo kompiuterio ir vaizdo projektoriaus) (toliau – įrangos) nuomos, kavos pertraukėlės ir pietų, renginio moderatoriaus paslaugų[[4]](#footnote-4) vidutinės rinkos kainos (toliau – tyrimų duomenys). Naudojant tyrimų duomenis, apskaičiuojamas Renginio organizavimo fiksuotasis įkainis atsižvelgiant į renginio dalyvių skaičių (kai renginio dalyvių skaičius: iki 20 asm.; nuo 21 iki 50; nuo 51 iki 100; 101 ir daugiau asm.), renginio trukmę (kai renginys 4 val. ir 8 val.), renginio kalbą (kai renginio pagrindinė kalba lietuvių arba anglų).

Vadovaujantis Rekomendacijų dėl projektų išlaidų atitikties Europos Sąjungos struktūrinių fondų reikalavimams, patvirtintų 2014−2020 metų Europos Sąjungos struktūrinių fondų investicijų veiksmų programos valdymo komiteto, sudaryto Lietuvos Respublikos finansų ministro 2007 m. gruodžio 18 d. įsakymu Nr. 1K-376 „Dėl Žmogiškųjų išteklių plėtros veiksmų programos, Ekonomikos augimo veiksmų programos, Sanglaudos skatinimo veiksmų programos ir 2014−2020 metų Europos Sąjungos struktūrinių fondų investicijų veiksmų programos valdymo komitetų sudarymo“, 2014 m. liepos 4 d. protokolu Nr. 34 (toliau – Rekomendacijos), 135 p. projekto veiklose dalyvaujančių asmenų mokymų (renginių) išlaidos apmokamos atsižvelgiant į mokymuose (renginiuose) dalyvavusių asmenų skaičių. Taip pat šio punkto 2 dalyje nurodyta, kad, jeigu mokymuose (renginyje) nedalyvavo daugiau nei 15 proc. planuoto dalyvių skaičiaus, be pateisinamos priežasties, išlaidos kompensuojamos tik už tuos dalyvius, kurie realiai dalyvavo numatytuose mokymuose, išskyrus mokymų (renginio) organizavimo išlaidas, kurios tiesiogiai nepriklauso nuo mokymų (renginio) dalyvių skaičiaus (pavyzdžiui, salės nuoma, technikos nuoma, lektoriaus atlyginimas ir pan.), jeigu tokios išlaidos išlaidų pagrindimo ir (ar) jų apmokėjimo įrodymo dokumentuose arba projekto vykdytojo pateikiamoje pažymoje yra nurodytos atskira suma. Atsižvelgiant į Rekomendacijose detalizuotus išlaidų kompensavimo principus bei įvertinus tyrimuose tirtų objektų variantus ir klasifikacijas, Renginio organizavimo fiksuotąjį įkainį sudarančios išlaidos suskirstytos į dvi grupes:

Renginio organizavimo išlaidos (moderatoriaus paslaugos kaina, salės ir įrangos nuoma), nepriklausančios nuo dalyvių skaičiaus;

Renginio dalyvio maitinimo išlaidos (kavos pertraukėlės ir pietų išlaidos), priklausančios nuo dalyvių skaičiaus.

Vadovaujantis šiuo grupavimu išanalizuotos renginio organizavimo ir renginio dalyvio maitinimo išlaidų vidutinės rinkos kainos, kurios sudarys Renginio organizavimo fiksuotąjį įkainį.

**II.1. Renginio organizavimo išlaidų vidutinių rinkos kainų nustatymo metodika**

Renginio organizavimo išlaidas sudaro renginio moderatoriaus paslaugos, salės ir įrangos nuomos vidutinės rinkos kainos, kai renginio trukmė 4 val. ir 8 val.[[5]](#footnote-5)

Nustatant renginio moderatoriaus paslaugos vidutines rinkos kainas vadovautasi 2015 m. rinkos kainų tyrime nustatyta renginio moderatoriaus 4 val. ir 8 val. paslaugos vidutine rinkos kaina (1 lentelė). 2015 m. rinkos kainų tyrimo imtis yra reprezentatyvi, naudoti vidutiniai dydžiai apskaičiuoti medianos būdu, nes duomenų skirstiniai nėra normalūs (paslaugos kainų statistinė duomenų analizė ir histogramos pateikiamos 1 priede). Atsižvelgiant į tai, šiame tyrime nustatytos renginio moderatoriaus paslaugos vidutinės kainos yra tinkamos Renginio organizavimo fiksuotajam įkainiui nustatyti.

**1 lentelė. Renginio moderatoriaus paslaugos vidutinė rinkos kaina pagal renginio kalbą, trukmę ir grupės dydį (toliau - VM), Eur**

|  |  |  |  |
| --- | --- | --- | --- |
| **Paslauga** | **Tikslinės grupės dydis** | **Kaina be PVM** | **Kaina su PVM** |
| ***Renginys lietuvių kalba, trukmė 4 val.*** | ***iki 20 asmenų grupė*** | 420,00 | 508,20 |
| ***Renginys lietuvių kalba, trukmė 4 val.*** | ***21-50 asmenų grupė*** | 500,00 | 605,00 |
| ***Renginys lietuvių kalba, trukmė 4 val.*** | ***51-100 asmenų grupė*** | 700,00 | 847,00 |
| ***Renginys lietuvių kalba, trukmė 4 val.*** | ***101 ir daugiau asmenų grupė*** | 795,00 | 961,95 |
| ***Renginys lietuvių kalba, trukmė 8 val.*** | ***iki 20 asmenų grupė*** | 680,00 | 822,80 |
| ***Renginys lietuvių kalba, trukmė 8 val.*** | ***21-50 asmenų grupė*** | 800,00 | 968,00 |
| ***Renginys lietuvių kalba, trukmė 8 val.*** | ***51-100 asmenų grupė*** | 1.127,50 | 1.364,28 |
| ***Renginys lietuvių kalba, trukmė 8 val.*** | ***101 ir daugiau asmenų grupė*** | 1.195,00 | 1.445,95 |
| ***Renginys anglų kalba, trukmė 4 val.*** | ***iki 20 asmenų grupė*** | 440,00 | 532,40 |
| ***Renginys anglų kalba, trukmė 4 val.*** | ***21-50 asmenų grupė*** | 600,00 | 726,00 |
| ***Renginys anglų kalba, trukmė 4 val.*** | ***51-100 asmenų grupė*** | 777,50 | 940,78 |
| ***Renginys anglų kalba, trukmė 4 val.*** | ***101 ir daugiau asmenų grupė*** | 795,00 | 961,95 |
| ***Renginys anglų kalba, trukmė 8 val.*** | ***iki 20 asmenų grupė*** | 742,50 | 898,43 |
| ***Renginys anglų kalba, trukmė 8 val.*** | ***21-50 asmenų grupė*** | 1.000,00 | 1.210,00 |
| ***Renginys anglų kalba, trukmė 8 val.*** | ***51-100 asmenų grupė*** | 1.200,00 | 1.452,00 |
| ***Renginys anglų kalba, trukmė 8 val.*** | ***101 ir daugiau asmenų grupė*** | 1.208,00 | 1.461,68 |

**Pastaba:** Renginio moderatoriaus paslaugoms taikytas 21 proc. PVM tarifas.Jei Projekto vykdytojui ar partneriui PVM netinkamas finansuoti iš Projekto lėšų, tai renginio moderatoriaus paslaugos kaina imama be PVM.

Siekiant nustatyti salės nuomos vidutines rinkos kainas, naudoti 2014 m. atlikto rinkos kainų tyrimo pirminiai duomenys – salės nuomos kainos litais su PVM. Duomenys buvo konvertuoti į eurus ir atnaujinti taikant suderintą vidutinį metinį vartotojų kainų indeksą Vartojimo prekių ir paslaugų skyriui „Viešbučiai, kavinės ir restoranai“ 2015 m. spalio mėn. (4,5 proc.) bei apskaičiuotos kainos be PVM.

Remiantis 2014 m. indeksuotais rinkos kainų tyrimo duomenimis apskaičiuotos mažų, vidutinių, didelių ir labai didelių salių nuomos vidutinės rinkos kainos. Kainų grupavimas pasirinktas įvertinus tai, kad 2015 m. rinkos kainų tyrime nustatant renginio paslaugos vidutines rinkos kainas pagal tikslinės grupės dydį išskirtos 4 moderatoriaus paslaugų kainų grupės: įprastai kaina diferencijuojama “klasės” dydžio auditorijai (iki 20 asmenų), vidutinėms grupėms (21–50 asmenų bei 51–100 asmenų) ir didelėms grupėms (101ir daugiau asmenų). Atsižvelgiant į šį grupavimą apskaičiuota salės nuomos vidutinė rinkos kaina mažoms (iki 20 asmenų), vidutinėms (nuo 21 iki 50 asmenų), didelėms (nuo 51 iki 100 asmenų) ir labai didelėms (101 ir daugiau asmenų) salėms.

Šiame tyrime neatsižvelgiama į salės nuomos kainų pasiskirstymą pagal vietovės tipą, kadangi tyrimo pirminių duomenų analizė parodė, jog ryšys tarp salės nuomos kainų ir vietovės tipo yra nežymus (koreliacijos koeficientas tarp salės nuomos kainos ir vietovės tipo lygus -0,301).

Atsižvelgiant į tai, kad visų dydžių salių atvejais apskaičiuoti aritmetiniai vidurkiai (mažų – 67,37 Eur; vidutinių – 83,68 Eur; didelių – 116,99 Eur; labai didelių – 206,93 Eur) nėra patikimi, o standartiniai nuokrypiai palyginus su apskaičiuotais aritmetiniais vidurkiais yra santykinai dideli (mažų salių nuomos kainų standartinis nuokrypis – 28,00 Eur, o vidurkio ir standartinio nuokrypio santykis – 0,42; vidutinių salių nuomos kainų standartinis nuokrypis – 34,65 Eur, o vidurkio ir standartinio nuokrypio santykis – 0,42; didelių salių nuomos kainų standartinis nuokrypis – 46,35 Eur, o vidurkio ir standartinio nuokrypio santykis – 0,40; labai didelių salių nuomos kainų standartinis nuokrypis – 88,23 Eur, o vidurkio ir standartinio nuokrypio santykis – 0,43), nustatant salės nuomos vidutines rinkos kainas naudotos duomenų eilučių medianos (2 lentelė). Šis dydis yra patikimesnis ir mažiau jautrus kraštutinėms reikšmėms nei aritmetinis vidurkis. Salės nuomos kainų statistinė duomenų analizė ir histogramos pateikiamos 2 priede.

**2 Lentelė. Salės 8 val. nuomos vidutinė rinkos kaina pagal salės dydį (toliau – VS), Eur**

|  |  |  |
| --- | --- | --- |
| **Paslauga** | **Kaina be PVM** | **Kaina su PVM** |
| ***Mažos salės nuoma (iki 20 asm.)*** | 62,53 | 75,66 |
| ***Vidutinės salės nuoma (nuo 21 iki 50 asm.)*** | 81,29 | 98,36 |
| ***Didelės salės nuoma (nuo 51 iki 100 asm.)*** | 107,55 | 130,14 |
| ***Labai didelės salės nuoma (nuo 101 asm.)*** | 200,10 | 242,12 |

**Pastaba:** Salės nuomos paslaugai taikytas 21 proc. PVM tarifas. Jei Projekto vykdytojui ar partneriui PVM netinkamas finansuoti iš Projekto lėšų, tai salės nuomos kaina imama be PVM.

Siekiant nustatyti įrangos nuomos vidutinę rinkos kainą, naudoti 2014 m. atlikto rinkos kainų tyrimo pirminiai duomenys – įrangos nuomos kainos litais su PVM. Duomenys buvo konvertuoti į eurus ir atnaujinti taikant suderintą vidutinį metinį vartotojų kainų indeksą Vartojimo prekių ir paslaugų skyriui „Viešbučiai, kavinės ir restoranai“ 2015 m. spalio mėn. (4,5 proc.) bei apskaičiuotos kainos be PVM.

Remiantis gautais duomenimis apskaičiuotos įrangos nuomos vidutinės reikšmės: aritmetinis vidurkis – 41,62 Eur; standartinis nuokrypis – 35,39 Eur; mediana – 37,52 Eur. Atsižvelgiant į tai, kad apskaičiuotas aritmetinis vidurkis nėra patikimas dydis, nes standartinis nuokrypis yra santykinai didelis palyginus su apskaičiuotu aritmetiniu vidurkiu (aritmetinio vidurkio ir standartinio nuokrypio santykis – 0,85), nustatant įrangos nuomos vidutinę kainą naudota duomenų eilutės mediana - 37,52 Eur be PVM, 45,40 Eur su PVM (3 lentelė). Šis dydis yra patikimesnis ir mažiau jautrus kraštutinėms reikšmėms nei aritmetinis vidurkis. Įrangos nuomos kainų statistinė duomenų analizė ir histogramos pateikiamos 3 priede.

**3 Lentelė. Įrangos 8 val. nuomos vidutinė rinkos kaina (toliau – VĮ), Eur**

|  |  |  |
| --- | --- | --- |
| **Paslauga** | **Kaina be PVM** | **Kaina su PVM** |
| ***Įrangos nuoma*** | 37,52 | 45,40 |

**Pastaba:** Įrangos nuomos paslaugai taikytas 21 proc. PVM tarifas.Jei Projekto vykdytojui ar partneriui PVM netinkamas finansuoti iš Projekto lėšų, tai įrangos nuomos kaina imama be PVM.

Nustatant Renginio organizavimo fiksuotąjį įkainį kai renginio trukmė 4 val., salės ir įrangos nuomos vidutinės rinkos kainos skirtumas laikomas nereikšmingu bendros renginio sumos atžvilgiu. Paslaugos tiekėjams pusės dienos (4 val.) salės ir įrangos nuoma yra ekonomiškai nenaudinga, kadangi antrai pusei dienos salė ir įranga paprastai neišnuomojama dėl mažos paklausos (sunku rasti klientų, kas galėtų kitai pusei dienos išsinuomoti salę arba įrangą), todėl nuomos kainos skirtumas pagal renginio trukmę (4 val. ir 8 val.) yra nežymus arba jo nėra.[[6]](#footnote-6) Renginio organizavimo fiksuotojo įkainio skaičiavimui siūloma naudoti salės ir įrangos vienos dienos (8 val.) nuomos vidutines rinkos kainas kai renginio trukmė 4 val. ir 8 val. (siūlomos naudoti vidutinės rinkos kainos pateikiamos 2 ir 3 lentelėse).

**II.2. Renginio dalyvio maitinimo išlaidų vidutinių rinkos kainų nustatymo metodika**

Renginio dalyvio maitinimo išlaidas (toliau – maitinimo išlaidos) mokymuose sudaro kavos pertraukėlių ir pietų išlaidos.

Siekiant nustatyti maitinimo išlaidų vidutines rinkos kainas, naudoti 2014 m. atlikto rinkos kainų tyrimo pirminiai duomenys – kavos pertraukėlių ir pietų kainos litais su PVM. Duomenys buvo konvertuoti į eurus ir atnaujinti taikant suderintą vidutinį metinį vartotojų kainų indeksą Vartojimo prekių ir paslaugų skyriui „Viešbučiai, kavinės ir restoranai“ 2015 m. spalio mėn. (4,5 proc.) bei apskaičiuotos kainos be PVM.

Šiame tyrime neatsižvelgiama į maitinimo išlaidų pasiskirstymą pagal vietovės tipą, kadangi pirminių duomenų analizė parodė, kad ryšys tarp maitinimo paslaugų kainų ir vietovės tipo yra labai nežymus (koreliacijos koeficientas tarp kavos pertraukėlės kainos ir vietovės tipo lygus -0,135, tarp pietų kainos ir vietovės tipo - 0,126).

Remiantis gautais duomenimis apskaičiuotos maitinimo išlaidų vidutinės reikšmės: aritmetiniai vidurkiai (kavos pertraukėlių – 2,03 Eur, pietų – 6,61 Eur), standartiniai nuokrypiai (kavos pertraukėlių – 0,84, pietų – 2,5) bei medianos (kavos pertraukėlių – 1,75 Eur, pietų – 6,25 Eur). Kadangi apskaičiuotas aritmetinis vidurkis visais atvejais nėra patikimas dydis, nes standartinis nuokrypis yra santykinai didelis palyginus su apskaičiuotu aritmetiniu vidurkiu (aritmetinio vidurkio ir standartinio nuokrypio santykiai atitinkamai lygūs 0,41 ir 0,38), nustatant maitinimo vidutines rinkos kainas naudotos duomenų eilučių medianos (4 lentelė). Šis dydis yra patikimesnis ir mažiau jautrus kraštutinėms reikšmėms nei aritmetinis vidurkis. Maitinimo kainų statistinė duomenų analizė ir histogramos pateikiamos 4 priede.

**4 lentelė. Kavos pertraukėlės/-ių**[[7]](#footnote-7)  **ir pietų vidutinė rinkos kaina (toliau - VK ir VP), Eur**

|  |  |  |
| --- | --- | --- |
| **Maitinimo paslaugos** | **Kaina be PVM** | **Kaina su PVM** |
| ***1 kavos pertraukėlė 1 asm., kai renginio trukmė 4 val.*** | 1,75 | 2,12 |
| ***2 kavos pertraukėlės 1 asm., kai renginio trukmė 8 val.*** | 3,50 | 4,24 |
| ***Pietūs 1 asm.*** | 6,25 | 7,56 |

**Pastaba:** Maitinimo paslaugoms taikytas 21 proc. PVM tarifas**.** Jei Projekto vykdytojui ar partneriui PVM netinkamas finansuoti iš Projekto lėšų, tai kavos ir pietų kaina imama be PVM.

**III. TYRIMO REZULTATAI**

Atsižvelgiant į Tyrimo I ir II dalyse išdėstytą informaciją, Renginio organizavimo fiksuotasis įkainis apskaičiuojamas pagal žemiau pateiktą formulę. Renginio organizavimo kaina priklauso nuo renginio kalbos ir trukmės, dalyvių skaičiaus, todėl atsižvelgiant į tai, Renginio organizavimo fiksuotasis įkainis (FĮRO) apskaičiuojamas pagal formulę:

**FĮRO = (VM+VS +VĮ)[[8]](#footnote-8) + (VK+ VP) \* D[[9]](#footnote-9),** kur

**VM** – Renginio moderatoriaus paslaugos vidutinė rinkos kaina (1 lentelė);

**VS** – Salės nuomos vidutinė rinkos kaina (2 lentelė);

**VĮ** – Įrangos nuomos vidutinė rinkos kaina (3 lentelė);

**VK**– Kavos pertraukėlės/-ių vidutinė rinkos kaina (4 lentelė);

**VP**– Pietų vidutinė rinkos kaina (4 lentelė);

**D** – Renginio dalyvių skaičius.

**IV. NUSTATYTŲ FIKSUOTŲJŲ DYDŽIŲ TAIKYMAS**

Nustatytą Renginio organizavimo fiksuotąjį įkainį numatoma taikyti Europos socialinio fondo administruojamose 2014–2020 m. Europos Sąjungos (toliau – ES) struktūrinių fondų (toliau – SF) programavimo periodo veiklose, kurių įgyvendinimui projektuose bus numatytos renginių organizavimo išlaidos Lietuvoje. Tyrimo ataskaitoje nurodytas Renginio organizavimo fiksuotasis įkainis taip pat gali būti naudojamas ir kitų Lietuvos institucijų, administruojančių ES SF lėšas, kai finansuojamos renginių organizavimo išlaidos tyrime nustatytomis sąlygomis. Taikant projektuose Renginio organizavimo fiksuotąjį įkainį privaloma įsitikinti, kad šios išlaidos nebus vienintelės projekto išlaidos ir visa paslauga nebus įsigyjama vykdant viešąjį pirkimą.

Atsižvelgiant į 2014 m. rinkos kainų tyrime pateikiamas rekomendacijas duomenų atnaujinimui, salės ir įrangos nuomos, maitinimo vidutinės kainos bus perskaičiuojamos pagal Lietuvos statistikos departamento teikiamą (viešą) informaciją, taikant suderintą vidutinį metinį vartotojų kainų indeksą Vartojimo prekių ir paslaugų skyriui „Viešbučiai, kavinės ir restoranai“ (bus perskaičiuojama mediana atsižvelgiant į kainų padidėjimą arba sumažėjimą). Taip pat atsižvelgiant į 2015 m. rinkos kainų tyrime pateikiamas rekomendacijas duomenų atnaujinimui, moderatoriaus paslaugos vidutinės kainos bus perskaičiuojamos naudojant kombinuotą indeksą. Kiekvienų n-tųjų metų 𝐼𝑛𝑑𝑒𝑥𝑛 reikšmė yra apskaičiuojama pagal šią formulę[[10]](#footnote-10) :

𝐼𝑛𝑑𝑒𝑥𝑛=(0,3∗𝐼𝑛𝑑e𝑥\_𝑆𝑉𝐾𝐼𝐾/𝐼𝑛𝑑𝑒𝑥\_𝑆𝑉𝐾𝐼0)+(0,7∗𝐼𝑛𝑑𝑒𝑥\_𝐷𝑈𝐼𝐾/𝐼𝑛𝑑𝑒𝑥\_𝐷𝑈𝐼0)[[11]](#footnote-11), kur

𝐼𝑛𝑑𝑒𝑥𝑛 - Indeksavimo rodiklio Index reikšmė n – aisiais metais;

𝑆𝑉𝐾𝐼 - bendrasis infliacijos lygis;

𝐼𝑛𝑑𝑒𝑥\_𝑆𝑉𝐾𝐼 - Lietuvos Respublikos statistikos departamento skelbiamas Lietuvos Respublikos suderintas vartotojų kainų indeksas;

𝐼𝑛𝑑𝑒𝑥\_𝑆𝑉𝐾𝐼𝐾 - Indekso skaičiavimo metu Lietuvos statistikos departamento duomenų bazėje paskelbta paskutinė (naujausia) indekso rodiklio reikšmė;

𝐼𝑛𝑑𝑒𝑥\_𝑆𝑉𝐾𝐼0 - Bazinio mėnesio Lietuvos statistikos departamento duomenų bazėje paskelbta indekso rodiklio reikšmė;

𝐷𝑈𝐼 - žmogiškųjų išteklių darbo užmokestis;

𝐼*n*𝑑𝑒𝑥\_𝐷𝑈𝐼 - Lietuvos Respublikos statistikos departamento skelbiamas Lietuvos Respublikos darbo užmokesčio (mėnesinio, valandinio) indeksas;

𝐼*n*𝑑𝑒𝑥\_𝐷𝑈𝐼𝐾 - Indekso skaičiavimo metu Lietuvos statistikos departamento duomenų bazėje paskelbta paskutinė (naujausia) indekso rodiklio reikšmė;

𝐼𝑛𝑑𝑒𝑥\_𝐷𝑈𝐼0 - Bazinių metų Lietuvos statistikos departamento duomenų bazėje paskelbta indekso rodiklio reikšmė.

Moderatoriaus paslaugos vidutinis rinkos įkainis vėlesniais laikotarpiais yra apskaičiuojamas pagal šią formulę:

𝑃𝑛=𝑃𝑛0×𝑃𝐼𝑛𝑑𝑒𝑥𝑛 , kur:

𝑃𝑛 - Vidutinis rinkos įkainis indeksuota verte n – taisiais metais;

𝑃𝑛0 - Vidutinio rinkos įkainio reikšmė bazinį mėnesį;

P𝐼𝑛𝑑𝑒𝑥𝑛 - apskaičiuota n-tųjų metų indekso reikšmė.

Kiekvienų n-tųjų metų mėnesiui yra taikomas vienodas indeksas P𝐼𝑛𝑑𝑒𝑥𝑛.

Indeksų reikšmės bus apskaičiuojamos kiekvienų n-tųjų kalendorinių metų I ketvirtį ir atitinkamai atnaujinami tyrimo duomenys, o tyrimo ataskaita bus išdėstoma nauja redakcija, nurodant naujos redakcijos įsigaliojimo datą. Pasikeitus PVM įstatyme nustatytam PVM tarifui bus perskaičiuojamos vidutinės rinkos kainos su PVM bei tyrimo ataskaita išdėstoma nauja redakcija taip pat. Už Tyrimo atnaujinimą atsakinga Agentūra. Nauja tyrimo redakcija gali būti taikomi tik tuose projektuose, kurių projekto sutartis bus sudaryta po Tyrimo atnaujinimo.

Projekto išlaidoms, kurios apmokamos taikant fiksuotąjį įkainį, apskaičiuotą pagal šioje Tyrimo ataskaitoje nurodytą formulę, pagrįsti, projekto vykdytojas su mokėjimo prašymu turi pateikti pažymą dėl renginio organizavimo išlaidų fiksuotojo įkainio apskaičiavimo (5 arba 6 Priedas), renginio programą, dalyvių sąrašus su parašais.

1. 2014 m. rinkos kainų tyrimo duomenys konvertuoti į eurus ir atnaujinti taikant suderintą vidutinį metinį vartotojų kainų indeksą pateikiami ataskaitos 7 ir 8 prieduose. [↑](#footnote-ref-1)
2. 2015 m. rinkos kainų tyrimo duomenys skelbiami Europos socialinio fondo agentūros svetainėje <http://www.esf.lt/lt/pareiskejams/kaip_parengti_projekta/rinkos_analize>. [↑](#footnote-ref-2)
3. Rinkos kainos atnaujintos pagal Lietuvos statistikos departamento teikiamą (viešą) informaciją, taikant suderintą vidutinį metinį vartotojų kainų indeksą Vartojimo prekių ir paslaugų skyriui „Viešbučiai, kavinės ir restoranai“, kaip tai rekomenduojama Viešosios politikos ir vadybos instituto atliktame 2014 m. rugsėjo 23 d. Vidutinių rinkos kainų tyrime. [↑](#footnote-ref-3)
4. Renginio moderatoriaus paslauga skirta konferencijų vedimui arba vadovavimui darbui grupėse. [↑](#footnote-ref-4)
5. Galima Renginio trukmė (4 val. arba 8 val.) pasirinkta atsižvelgiant į 2007-2013 m. periodu projektuose vykusių renginių dažniausia planuojamą renginio trukmę. [↑](#footnote-ref-5)
6. Išvada grindžiama ekspertų vertinimu ir profesine patirtimi. [↑](#footnote-ref-6)
7. Atsižvelgiant į renginio trukmę (4 val. ar 8 val.) pasirenkama vienos kavos pertraukėlės arba dviejų kavos pertraukėlių kaina asmeniui. [↑](#footnote-ref-7)
8. Atsižvelgiant į tai, kad salės ir įrangos nuomos kainų duomenų šaltinis yra konferencinių viešbučių arba kitų konferencijų vietų pardavimo vadybininkai, šių paslaugų įkainiai galimi taikyti tik tuo atveju, jeigu įsigyjama nuomos paslauga. Nuosavo turto eksploatavimo atveju salės ir įrangos nuomos vidutinės rinkos kainos formulėje nenurodomos, o Renginio organizavimo fiksuotasis įkainis nustatomas be šių kintamųjų. Šios išlaidos gali būti apmokamos deklaruojant realiąsias vykdymo išlaidas. [↑](#footnote-ref-8)
9. 4 val. trukmės renginyje numatoma 1 kavos pertraukėlė. 8 val. trukmės renginyje numatomos 2 kavos pertraukėlės ir pietūs. Formulė gali būti naudojama tik su tais dydžiais, kurie aktualūs projektui. [↑](#footnote-ref-9)
10. 2015 m. rinkos kainų tyrimo rekomendacija - kiekvienam 12 mėnesių laikotarpiui nuo bazinio mėnesio (2015 m. gruodžio mėn.) rekomenduojama nustatyti atnaujintas vidutinių rinkos įkainių reikšmes, jas indeksuojant. Indeksų reikšmės turi būti apskaičiuojamos kiekvienų n-tųjų metų pradžioje ir yra naudojamos n-tųjų metų skaičiavimuose. Pirmiesiems metais, vertinant nuo bazinio mėnesio (t. y. 2016 metams), įkainiai nėra indeksuojami. [↑](#footnote-ref-10)
11. Formulėje nurodyti kiekvieno indekso svertiniai koeficientai (0,3 ir 0,7) grindžiami ekspertų vertinimu ir profesine patirtimi, viešojo sektoriaus sudaromų ilgalaikių sutarčių indeksavimui taikoma metodika: Tyrime nagrinėtos paslaugos) yra labiau priklausomos nuo žmogiškųjų išteklių darbo užmokesčio (DUI), nei bendrojo infliacijos lygio (SVKI), todėl DUI rodikliui suteikiamas didesnis svertinis koeficientas. [↑](#footnote-ref-11)